पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर । पुरानी छवि को बदलते हुए संघ ने नए दौर के कई बदलावों को अपनाया है। अब सामाजिक बदलाव का भी संदेश दिया जा रहा है। युवाओं के साथ ही समाज के कमजोर वर्ग माने जाने वाले तबके के प्रतिनिधि को विशेष प्रोत्साहन दिया जा रहा है। नए बदलाव का प्रभाव संघ के तृतीय वर्ष प्रशिक्षण शिविर में भी दिखायी दिया। 25 दिन तक चले शिविर में देश भर से प्रशिक्षणार्थी शामिल हुए। प्रशिक्षण के दौरान बौद्धिक मार्गदर्शन में सबसे अधिक सामाजिक एकीकरण पर जोर दिया गया। छोटे वर्ग को विशेष साथ देने का संदेश मिला।
शिविर की मुख्य जिम्मेदारी हरियाणा के व्यवसायी पवन जिंदल ने संभाली। लेकिन वर्ग कार्यवाह के तौर पर विट्ठल कांबले सबसे अधिक सक्रिय रहे। मुंबई के कांबले कोंकण में संघ के प्रांत प्रचारक रहे हैं। उनके नेतृत्व को लेकर संघ विचारकों में चर्चा रही। प्रशिक्षण शिविर से संबंधित पत्रकार वार्ता के दौरान कुछ कार्यकर्ता इस बात पर आश्चर्य व्यक्त करते रहे कि संघ के केंद्रीय पदाधिकारियों को पत्रकार वार्ता में सामने नहीं आने दिया गया। केंद्रीय स्तर के कार्यक्रम की जानकारी स्थानीय स्तर के पदाधिकारी के माध्यम से दी गई। वरिष्ठता को महत्व नहीं दिए जाने के सवाल को यह कहकर टाला गया कि कमजोर वर्ग को आगे रखने की नए दौर की आवश्यकता पर ध्यान दिया जा रहा है।
शिविर के समापन कार्यक्रम में भी शोषित वर्ग की बात हुई। नक्सल समस्या पर सरसंघचालक ने कहा कि शोषितों की समस्या का भी निदान किया जाना चाहिए। संघ ने इस संबंध में पहले ही प्रस्ताव रखा है। कार्यक्रम में बड़ौदा के महाराजा समरजीत सिंह गायकवाड़ भी थे। समरजीत सिंह राजा सयाजी गायकवाड़ के वंशज हैं। सयाजी गायकवाड़ की मदद से डॉ.बाबासाहब आंबेडकर उच्च शिक्षा के लिए विदेश गए थे। संघ की ओर से संदेश दिया गया कि सभी वर्ग, तबके के लिए काम किया जा रहा है, सभी को समान महत्व दिया जा रहा है। सरसंघचालक डॉ.मोहन भागवत नए बदलाव का सतत् संदेश दे रहे हैं।
विजयादशमी उत्सव कार्यक्रम को संबोधित करते हुए उन्होंने 3 वर्षों से बदलाव की ही बात कही है। चीन की शत्रुता का वे जिक्र करते हैं। साथ ही भारत में रहने वाले सभी नागरिकों को वे हिंदू मानते हैं। उनके अनुसार धर्म व आचार-विचार अलग-अलग हो सकते हैं। लेकिन भारतीयों की संस्कृति हिंदू संस्कृति है। राजनीतिक विचारकों की मानें तो संघ अपनी छवि में बड़े पैमाने पर बदलाव लाने में सफल हो रहा है। बौद्ध धर्म गुरु दलाई लामा चीन से आहत हैं। लामा संघ के कार्यक्रमों में भी शिरकत कर गए हैं। संघ दर्शाने की कोशिश करता रहा है कि लामा को मानने वाले समुदाय के साथ वह है। संघ विचारक इंद्रेशकुमार भी इसी बात को प्रमुखता के साथ रखते हैं।
जाने-माने विचारक दिलीप देवधर कहते हैं संघ में हमेशा सभी वर्ग को प्रोत्साहन मिला है। दक्षिण भारत में रंगाहारी ने संघ विचारों का झंडा उठाया। वे दलित वर्ग से हैं। संघ ने जाति वर्ग के दायरे में रहकर कार्य नहीं किया। एक अन्य विचारक के अनुसार महाराष्ट्र में कुछ लोगों ने संघ के बारे में भ्रम फैलाने का काम किया। उत्तर भारत में शोषित दलित तबके से कई कार्यकर्ता संघ के लिए कार्य कर रहे हैं।
महाराष्ट्र में संघ की छवि पर लादा गया भ्रम दूर हो रहा है। आंबेडकरवादी विचारक डॉ.भाउ लोखंडे का कहना है कि संघ की रणनीतिक छवि चाहे जो हो लेकिन वास्तव में छवि बदलती प्रतीत नहीं हो रही है। आरक्षण के मामले में संघ की ओर से खुलकर कुछ नहीं कहा जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn